ขายหุ้นกู้2หมื่นล้าน ใบโพธิ์จัดให้4.65%
ไทยพาณิชย์ออกหุ้นกู้ด้อยสิทธิ 2 หมื่นล้านบาท อายุ 12 ปี ดอกเบี้ย 4.65%
5 ก.ย. 2555

ไทยพาณิชย์ออกหุ้นกู้ด้อยสิทธิ 2 หมื่นล้านบาท อายุ 12 ปี ดอกเบี้ย 4.65% 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารจะเสนอขายหุ้นกู้ด้อยสิทธิต่อประชาชนทั่วไป ครั้งที่ 2/2555 ประเภทไม่มีหลักประกัน อายุ 12 ปี ในวงเงิน 2 หมื่นล้านบาท อัตราดอกเบี้ย 4.65% โดยจะจ่ายดอกเบี้ยในทุก 3 เดือน ชำระเงินคืนเงินต้นครั้งเดียวเมื่อครบกำหนดไถ่ถอนในวันที่ 17 ก.ย. 2567 และธนาคารมีสิทธิไถ่ถอนหุ้นกู้ก่อนวันครบกำหนด ในวันครบรอบ 7 ปี เปิดจำหน่ายตั้งแต่วันที่ 5-14 ก.ย.นี้ ที่ไทยพาณิชย์ทุกสาขา
นางกรรณิกา กล่าวว่า ธนาคารมีเป้าหมายในการระดมทุนเพื่อรองรับการขยายตัวของสินเชื่อและธุรกิจในอนาคต พร้อมเสริมความแข็งแกร่งเงินกองทุนขั้นที่ 2
นอกจากนี้ ธนาคารยังมีเงินฝากพิเศษที่เสนอขายวันนี้ถึง 30 ก.ย.นี้ เช่น เงินฝาก 7 เดือน ดอกเบี้ย 3.3% เงินฝาก 11 เดือน ดอกเบี้ย 3.46% และเงินฝาก 22 เดือน ดอกเบี้ย 3.85%
แหล่งข่าวจากธนาคารทิสโก้ เปิดเผยว่า ในเร็วๆ นี้ธนาคารจะออกหุ้นกู้ 1,500 ล้านบาท และเชื่อว่าจะมีผลตอบแทนที่น่าสนใจนักลงทุน